कहा- यहां हिजाब-हलाल नहीं चलेगा, हम प्राउड कन्नड़ हैं, बाहरी नहीं चाहिए
Karnataka Assembly Election Result 2023 Congress - Follow DK Shivakumar Latest Exclusive Interview On Dainik Bhaskar. कर्नाटक के सबसे अमीर विधायक और प्रदेश अध्यक्ष डीके शिवकुमार का बंगला है। बंगले के अंदर-बाहर कार्यकर्ताओं की भीड़ है, जो शिवकुमार का इंतजार कर रहे हैं।
कर्नाटक में कांग्रेस की सरकार बननी तय है। अब तक की काउंटिंग में पार्टी 130 से ज्यादा सीटें जीतते दिख रही है। प्रदेश अध्यक्ष डीके शिवकुमार इसकी भविष्यवाणी पहले ही कर चुके थे।
वोटिंग से पहले भास्कर से बातचीत में शिवकुमार ने कहा था, 'कर्नाटक में हिजाब-हलाल और बजरंगबली जैसे मुद्दे नहीं चलेंगे। हम प्राउड कन्नड़ हैं, सरकार चलाना जानते हैं, बाहरियों की जरूरत नहीं है। कर्नाटक BJP के लिए क्लोज चैप्टर है। उसकी सरकार और PM मोदी फेल हो गए हैं।'
भास्कर से बातचीत में शिवकुमार ने दावा किया था कि कांग्रेस 140 सीटें जीत रही है। हालांकि सीटें दावे से अभी थोड़ा पीछे लग रही हैं। पर बहुमत के लिए काफी हैं। शिवकुमार ने हमसे कहा था कि JD(S) से गठबंधन की जरूरत नहीं पड़ेगी।
शिवकुमार कांग्रेस के पॉलिटिकल मैनेजर कहे जाते हैं, इसलिए CM पद के लिए उनकी दावेदारी भी मजबूत है। कांग्रेस ने अब तक CM फेस तय नहीं किया है, लेकिन सीनियर लीडर सिद्धारमैया के साथ शिवकुमार इस रेस में हैं। उन्होंने रामनगर जिले की कनकपुरा सीट से चुनाव लड़ा और 1.22 लाख वोट के बड़े अंतर से जीते हैं।
जीत पक्की होने के बाद शिवकुमार ने कहा, 'मैं पार्टी के नेताओं और कार्यकर्ताओं को श्रेय देता हूं, जिन्होंने इतनी मेहनत की है। लोगों ने झूठ का पर्दाफाश किया है... मैंने राहुल गांधी, सोनिया गांधी और प्रियंका गांधी को जीत का भरोसा दिया था। मैं भूल नहीं सकता जब सोनिया गांधी मुझसे जेल में मिलने आई थीं। तब मैंने पद पर रहने के बजाय जेल में रहना चुना, पार्टी को मुझ पर इतना भरोसा था।'
पढ़िए भास्कर से डीके शिवकुमार की बातचीत, जो उन्होंने प्रचार के दौरान मेट्रो ट्रेन में की थी...
सवाल: आपको इस बार कितनी सीटें जीतने का भरोसा है?
जवाब: 140 सीटें जीतेंगे। BJP ने बेंगलुरु को देश की सबसे करप्ट कैपिटल बना दिया है। 40% कमीशन लिया जाता है। लोग BJP से परेशान हैं।
सवाल: कर्नाटक में इस बार कांग्रेस काफी कॉन्फिडेंट है?
जवाब: BJP ने जो वादे किए, उसे पूरा नहीं कर पाई। अब कर्नाटक के लोग बदलाव चाहते हैं और इसका इकलौता विकल्प कांग्रेस है।
सवाल: कर्नाटक में हिजाब-हलाल के मुद्दे उठे, चुनाव में इनका कितना असर देख रहे हैं?
जवाब: वे लोग कर्नाटक में पोलराइजेशन की कोशिश कर रहे हैं, लेकिन फेल हो चुके हैं। यहां लोग हिजाब-हलाल, बजरंगबली का विवाद नहीं, नॉर्मल लाइफ चाहते हैं। कर्नाटक की एक रिच हिस्ट्री है। पोलराइजेशन का गेम यहां नहीं चलेगा।
सवाल: PM मोदी खुद प्रचार कर रहे हैं, BJP की पूरी सेंट्रल लीडरशिप मैदान में है। इसका असर होगा?
जवाब: मोदी की लीडरशिप कर्नाटक में नहीं चलेगी। डबल इंजन सिर्फ दिल्ली में काम करता है। वो और उनकी सरकार कर्नाटक में फेल हो चुके हैं।
सवाल: गृहमंत्री अमित शाह ने कहा है कि गलती से भी कांग्रेस आई तो पूरे कर्नाटक में दंगे होंगे?
जवाब: ऐसा कहना संविधान और कानून के खिलाफ है। कोई ऐसा कैसे कह सकता है कि कांग्रेस सरकार में आएगी तो दंगा होगा। ये इश्यू हमने इलेक्शन कमीशन के सामने भी उठाया है।
सवाल: कांग्रेस अध्यक्ष मल्लिकार्जुन खड़गे ने PM मोदी को जहरीला सांप कहा। आपको लगता है कि ऐसे निजी हमलों से नुकसान होगा?
जवाब: वे (खड़गे) इस पर खेद जता चुके हैं। मैं इस बारे में कुछ नहीं कहना चाहता।
सवाल: कहा जा रहा है कि कांग्रेस इस चुनाव को राहुल बनाम मोदी नहीं करना चाहती। ऐसा क्यों?
जवाब: ऐसा नहीं हे। यह कर्नाटक का चुनाव है। मोदी यहां चेहरा बनने की कोशिश कर रहे हैं, लेकिन वो चेहरा हैं नहीं। हम कन्नड़ लोग हैं, प्राउड कन्नड़। हम अपना शो खुद चलाना जानते हैं और जानते हैं कि सरकार कैसे चलाना है।
सवाल: BJP आपके और सिद्धारमैया के बीच मतभेद का मुद्दा उठा रही है। इलेक्शन जीते तो CM कौन होगा?
जवाब: ये कौन कह रहा है। हमारे बीच कोई मतभेद नहीं हैं। मतभेद तो BJP के नेताओं में चल रहे हैं। पार्टी में उठापटक मची है।
सवाल: किसी भी पार्टी को बहुमत नहीं मिलता है, तो क्या आप JD(S) के साथ गठबंधन करेंगे?
जवाब: ऐसी नौबत नहीं आएगी। कांग्रेस सरकार बनाने जा रही है। हमें गठबंधन की जरूरत नहीं पड़ेगी।
(ये इंटरव्यू 4 मई को पब्लिश किया गया था, आज इसे दोबारा लाए हैं।)
शिवकुमार यानी कांग्रेस के पॉलिटिकल मैनेजर…
गुजरात के विधायकों को बेंगलुरु लाकर अहमद पटेल को जितवाया
डीके शिवकुमार को पॉलिटिकल मैनेजमेंट के लिए जाना जाता है। बीते कुछ साल में जब भी पार्टी मुश्किल में आई है, उसने शिवकुमार को ही सामने किया है। इसका एक किस्सा गुजरात में राज्यसभा चुनाव से जुड़ा है।
यहां 2017 में तीन सीटों पर चुनाव होने थे। दो पर BJP की जीत पक्की थी, तीसरी सीट फंसी हुई थी। अहमद पटेल कांग्रेस उम्मीदवार थे। पटेल को जिताने के लिए शिवकुमार गुजरात से सारे कांग्रेस विधायकों को बेंगलुरु ले गए थे। BJP पूरी ताकत लगाकर भी तीसरी सीट नहीं जीत पाई। कहा जाता है कि इसी के बाद अमित शाह और शिवकुमार के बीच तल्खी बढ़ गई थी।
1,413 करोड़ रुपए की संपत्ति, करप्शन के आरोप में जेल जा चुके
60 साल के डीके शिवकुमार ने चुनावी एफिडेविट में अपनी संपत्ति 1,413 करोड़ रुपए बताई है। ED, इनकम टैक्स डिपार्टमेंट और CBI उनके पीछे लगी हैं। ED दो मामलों में जांच कर रही है, जिनमें एक नेशनल हेराल्ड से जुड़ा है। CBI आय से ज्यादा संपत्ति के मामले में जांच कर रही है।
2019 में डीके शिवकुमार को मनी लॉन्ड्रिंग के मामले में गिरफ्तार भी किया गया था। 50 दिन तिहाड़ जेल में रहे, फिर जमानत पर बाहर आए। डीके शिवकुमार का मैसूरु रीजन में मजबूत सपोर्ट बेस है। शिवकुमार वोक्कालिगा कम्युनिटी से आते हैं। ये समुदाय कर्नाटक की 48 सीटों पर असर रखता है। शिवकुमार की गिरफ्तारी को समर्थकों ने वोक्कालिगा कम्युनिटी का अपमान बताया था।
30 साल की उम्र में मंत्री बने, 1991 के बाद चुनाव नहीं हारे
डीके शिवकुमार ने पहला चुनाव 1985 में लड़ा था। सामने थे JD(S) के चीफ एचडी देवगौड़ा। शिवकुमार ये चुनाव हार गए थे। 1989 में शिवकुमार ने दोबारा चुनाव लड़ा, जीते भी। उस साल कांग्रेस भी सत्ता में आई। 1991-92 में सिर्फ 30 साल की उम्र में वे मंत्री बन गए थे। इसके बाद से कोई चुनाव हारे नहीं।
1999 में शिवकुमार ने एचडी देवगौड़ा के बेटे एचडी कुमारस्वामी को साथनूर सीट से हराया था। यहीं से उनकी और देवगौड़ा परिवार के बीच प्रतिद्वंद्विता शुरू हो गई थी। एसएम कृष्णा मुख्यमंत्री बने तो उन्होंने शिवकुमार को अर्बन डेवलपमेंट मिनिस्टर बनाया। एक्सपर्ट कहते हैं कि यहीं से राजनीति में शिवकुमार का कद और बिजनेस तेजी से बढ़ा।
